Ramaphosa spreek nasie later vandag toeOPVOLG: President gaan nie nasie vanaand toespreek Pres. Cyril Ramaphosa. Foto: Presidensie/Twitter Pres. Cyril Ramaphosa sal die land later vandag of vanaand daaroor toespreek of die huidige regulasies rakende die koronavirus genoegsaam is, en of nuwe regulasies benodig word. Hy begin sy dag met ŉ samekoms met sakeleiers by die Uniegebou. Die sakeleiers sal vir hom hul terugvoer gee oor die uitwerking van die virus en die gevolglike rampmaatreëls op die ekonomie, asook voorstelle doen oor hoe die negatiewe trefslag verminder kan word. In ŉ aanduiding dat verdere maatreëls onderweg kan wees, sal die president dan met leiers van al die opposisiepartye wat in die parlement verteenwoordig word, byeenkom. Daar was Woensdag ŉ soortgelyke vergadering tussen die president en opposisiepartye, maar nou sal alle politieke partye ŉ kans kry om hul sê te sê. Daarna vergader Ramaphosa met die nasionale bevelraad (die deel van die kabinet wat die koronavirus-situasie bestuur). Tydens die vergadering sal Ramaphosa ŉ bygewerkte verslag ontvang oor die uitbreking, soos die vooruitgang en uitdagings wat verband hou met die toepassing van die onlangs afgekondigde regulasies en ander maatreëls om die land te beskerm, asook die ekonomiese uitwerking. Die nasionale bevelraad sal spesifiek besin oor hoe die huidige rampmaatreëls verander moet word, waarna die president die land sal toespreek. Die president se toespraak sal regstreeks op talle radiostasies, televisiekanale en aanlyn uitgesaai word. Volgens die presidensie word die tyd van die president se toespraak bepaal deur wanneer sy vergaderings afgehandel is. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.